REGOLAMENT TAL-KUMMISSJONI (KE) Nru 1193/2006
ta' l-4 ta' Awwissu 2006
li jemenda r-Regolament (KE) Nru 1990/2004 li jistabbilixxi miżuri tranżitorji fis-settur tal-inbid minħabba l-adeżjoni tal-Ungerija fl-Unjoni Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat it-Trattat tal-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja,
Wara li kkunsidrat l-Att tal-Adeżjoni tar-Repubblika Ċeka, l-Estonja, Ċipru, il-Latvja, il-Litwanja, l-Ungerija, Malta, il-Polonja, is-Slovenja u s-Slovakkja, u b’mod partikolari l-ewwel paragrafu tal-Artikolu 41 tiegħu,
Billi:
(1)
L-Artikolu 27(3) tar-Regolament tal-Kunsill (KE) Nru 1493/1999 tas-17 ta’ Mejju 1999 dwar l-organizzazzjoni komuni tas-suq tal-inbid (1) jistabbilixxi li l-persuni jew korpi jew gruppi ta’ persuni li għamlu l-inbid huma obbligati li jiddistillaw it-totalità tal-prodotti sekondarji li rriżultaw minn din il-produzzjoni.
(2)
Ir-Regolament tal-Kummissjoni (KE) Nru 1623/2000 tal-25 ta’ Lulju 2000 li jistabbilixxi regoli ddettaljati għall-implimentazzjoni tar-Regolament (KE) Nru 1493/1999 dwar l-organizzazzjoni komuni tas-suq tal-inbid fir-rigward tal-mekkaniżmi tas-suq (2), jistabbilixxi regoli għall-implimentazzjoni ta’ dan l-obbligu ta’ distillazzjoni kif ukoll, fl-Artikolu 49 tiegħu, xi possibbiltajiet ta’ derogi.
(3)
L-Ungerija adottat il-miżuri neċessarji għall-implimentazzjoni ta’ dan l-obbligu ta’ distillazzjoni. Għaldaqstant, id-distilleriji fl-Ungerija ma jesgħux biżżejjed biex ikunu ddistillati l-prodotti sekondarji kollha.
(4)
Ir-Reglament tal-Kummissjoni (KE) Nru 1990/2004 (3) awtorizza lill-Ungerija sabiex teskludi ċerti kategoriji ta’ produtturi mill-obbligu li jiddistillaw il-prodotti sekondarji tal-produzzjoni tal-inbid għas-sena tal-inbid 2004/2005. Din l-awtorizzazzjoni ġiet imġedda għas-sena tal-inbid 2005/2006. Fid-dawl tas-sitwazzjoni deskritta hawn fuq, din l-awtorizzazzjoni għandha terġa’ tiġġedded għas-sena tal-inbid 2006/2007.
(5)
Għalhekk għandu jiġi emendat ir-Regolament (KE) Nru 1990/2004.
(6)
Il-miżuri stabbiliti f’dan ir-Regolament jaqblu mal-opinjoni tal-Kumitat ta’ Ġestjoni tal-Inbejjed,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 1990/2004, il-kliem “għas-snin tas-suq 2004/2005 u 2005/2006” huma mibdulin bil-kliem “għas-snin tas-suq 2004/2005, 2005/2006 u 2006/2007”.
Artikolu 2
Dan ir-Regolament jidħol fis-seħħ mit-tielet jum wara li jiġi ppubblikat f’Il-Ġurnal Ufficjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 4 ta' Awwissu 2006.